钦定古今图书集成/理学汇编/学行典/第195卷 > 唐恒
## 钦定古今图书集成/理学汇编/学行典/第195卷 > 唐恒

按《无锡县志》：“唐恒，字公常，年十六丧父，惟寅与母居。
会成化十七年七月大雨，水裂龙山之麓以出，恒父
冢当其冲，恒负土填壅不能止，又贫不能改葬。亡何，
母病且属纩，谓恒曰：‘即我不幸，如墓水何’？恒痛母言，
即以铁索系颈，仰天誓曰：‘恒不徙墓，不去此锁矣’。”然
力终不能办。后六年，恒病革，其戚友将为脱之，恒扪
锁，泪横下，曰：“吾解此，何以见吾母地下？”竟抱锁死。是
后水渐杀，墓亦不倾。正德中，巡按御史东郊闻而祭
焉。